Строителните дейности по Водният цикъл на Враца продължават да закъсняват от графика. До момента за обект „Инженеринг за пречиствателна станция за отпадни води” има генерирано закъснение от 58 календарни дни.

По-сериозно е положението с другия обект - „Реконструкция на водопроводната и реконструкция и удължаване на канализационната мрежа на гр. Враца – Етап 1”. При него закъснението вече е 85 календарни дни. За разлика от пречиствателната станция тук изпълнителят не е представил ревизирани програма и график за компенсиране изоставането на строителството.

Поради неспазване на техническите норми за обезопасяване на строежа в кв.“Кулата“, по настояване на възложителя – Община Враца, с цел безопасността на местните жители и тяхното имущество, Инженерът нареди преди дни затрупване на направения изкоп. Инженерът постави и условие на изпълнителя да възстанови до 6 февруари скъсания водопровод в кв. „Кулата”, в противен случай, възстановяването на водопровода ще бъде възложено на „ВиК” ООД - Враца, за сметка на строителя.